SPRÁVA KOMISIE RADE Deviata správa o vykonávaní nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania v období od 1. januára do 31. decembra 2012 /* COM/2013/0299 final */





SPRÁVA KOMISIE RADE Deviata správa o vykonávaní nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania v období od 1. januára do 31. decembra 2012 ÚVOD Nariadenie Rady (ES) č. 866/2004 o režime podľa článku 2 protokolu 10 Aktu o pristúpení[1] (ďalej len „nariadenie o demarkačnej línii“) nadobudlo účinnosť 1. mája 2004. Stanovujú sa v ňom podmienky uplatňovania právnych predpisov EÚ na pohyb osôb, tovaru a služieb cez líniu medzi oblasťami Cyperskej republiky, v ktorých vláda nevykonáva skutočnú kontrolu, a oblasťami, v ktorých ju vykonáva. V záujme zabezpečenia účinnosti týchto pravidiel sa ich uplatňovanie rozšírilo na hranicu medzi uvedenými oblasťami a Východným výsostným územím Spojeného kráľovstva Veľkej Británie a Severného Írska (ESBA).[2] Táto správa sa týka obdobia od 1. januára do 31. decembra 2012. Komisia v priebehu vykazovaného obdobia nenavrhla žiadne zmeny nariadenia o demarkačnej línii, ani neprijala zmeny vykonávacích opatrení. Komisia so zreteľom na implementáciu tohto nariadenia vedie aj naďalej konštruktívny dialóg s príslušnými orgánmi Cyperskej republiky a správou výsostného územia (SBA). 1. PRECHOD OSÔB CEZ DEMARKAČNÚ LÍNIU 1.1. Prechod osôb cez povolené priechody V nariadení sa stanovuje stabilný právny rámec pre voľný pohyb Cyperčanov, ostatných občanov EÚ a štátnych príslušníkov tretích krajín, ktorí prekračujú demarkačnú líniu (ďalej len „línia“) na povolených priechodoch. V porovnaní s predchádzajúcimi rokmi počet gréckych Cyperčanov a tureckých Cyperčanov, ktorí prekročili líniu, viditeľne klesol. Podľa údajov, ktoré poskytla Cyperská republika, sa počas vykazovaného obdobia zaznamenalo, že líniu prekročilo 481 732 (v predchádzajúcom roku 621 406) gréckych Cyperčanov a 154 778 vozidiel gréckych Cyperčanov (v predchádzajúcom roku 210 877) z oblastí kontrolovaných vládou do severnej časti Cypru a 850 362 (v predchádzajúcom roku 937 789) tureckých Cyperčanov a 280 358 vozidiel tureckých Cyperčanov (v predchádzajúcom roku 348 225) zo severnej časti Cypru do oblastí kontrolovaných vládou[3]. Počet občanov EÚ iných ako Cyperčanov a štátnych príslušníkov tretích krajín, ktorí prekročili demarkačnú líniu, takisto výrazne poklesol. Podľa údajov od Polície Cyperskej republiky (ďalej len „cyperská polícia“ – CYPOL), počas vykazovaného obdobia prekročilo líniu ďalších 530 014 iných ako cyperských občanov EÚ a štátnych príslušníkov tretích krajín (v predchádzajúcom roku 634 218). V 67 % týchto prekročení (354 713) bola línia prekročená na priechode pre peších v ulici Ledra, cez ktorý naďalej prekračuje líniu prevažná väčšina cudzincov (predovšetkým turistov). Údaje od komunity tureckých Cyperčanov naznačujú rovnakú tendenciu znižovania počtu prekročení línie. Podľa nich líniu prekročilo 658 117 gréckych Cyperčanov a 233 682 vozidiel gréckych Cyperčanov z oblastí kontrolovaných vládou do severnej časti Cypru a 1 398 866 tureckých Cyperčanov a 516 852 vozidiel tureckých Cyperčanov opačným smerom. Okrem toho 1 107 672 cudzích štátnych príslušníkov iných než Cyperčanov prešlo z oblastí kontrolovaných vládou do severnej časti Cypru. V uvedených údajoch cyperskej polície však nie sú zahrnuté údaje o osobách a vozidlách, ktoré prešli zo severnej časti Cypru na výsostné územie cez priechody Pergamos a Strovilia.[4] Správa východného výsostného územia nevedie podrobné štatistiky o týchto dvoch priechodoch. Na základe informácií z turecko-cyperskej komunity však správa výsostného územia odhaduje, že cez priechody na výsostnom území do severnej časti Cypru prešlo 48 807 gréckych Cyperčanov (v predchádzajúcom roku 84 407 ) a do oblastí kontrolovaných vládou prešlo 315 683 (v predchádzajúcom roku 450 408) tureckých Cyperčanov, zatiaľ čo 84 801 iných ako cyperských občanov EÚ a štátnych príslušníkov tretích krajín prekročilo líniu oboma smermi. V roku 2012 sa počet príslušníkov cyperskej polície pracujúcich priamo na priechodoch zvýšil na 80 (77 v roku 2011). Prekračovanie línie sa vo veľkej väčšine prípadov dialo bezproblémovo, ale počas vykazovaného obdobia došlo k incidentom. Tieto incidenty vyvolali znepokojenie v komunite tureckých Cyperčanov starosti. V marci 2012 bol ten istý turecko-cyperský autobus s turistami z EÚ, ktorému nebolo v minulom vykazovanom období povolené prekročiť líniu, znovu zastavený na priechode Agis Dhometios, pričom prevážal britských občanov ubytovaných v meste Kyrenia a cestujúcich do mesta Larnaca. Autobus mal osvedčenie o technickom stave vozidla, ktoré vydala Cyperská republika, a vodičský preukaz vodičov z povolania. Orgány Cyperskej republiky však vyžadovali aj licenciu touroperátora. Komisia orgány Cyperskej republiky informovala, že nie je ani nutné, ani primerané vyžadovať licenciu touroperátora v prípade autobusovej spoločnosti nachádzajúcej sa v oblastiach, v ktorých sa acquis neuplatňuje. Tento problém je zatiaľ nevyriešený. Začiatkom roku 2012 boli Komisii doručené sťažnosti na zmeny postupov na priechodoch týkajúce sa požiadaviek na vodičské preukazy. Ide o to, že manželskí partneri turecko-cyperských štátnych príslušníkov pochádzajúce z tretej krajiny už nemôžu v Cyperskej republike viezť vozidlo, ak so sebou nemajú vodičský preukaz z ich krajiny pôvodu. Komisia prebrala s orgánmi Cyperskej republiky túto tému, aby zistila, či v danej politike došlo k zmene, ktorá by podľa nariadenia o demarkačnej línii[5] mala byť predmetom notifikácie Komisii. Komisia takisto zistila, že orgány Cyperskej republiky počas vykazovaného obdobia vydali verbálnu nótu s cieľom opätovne potvrdiť svoje stanovisko týkajúce sa legálnych miest vstupu na Cyprus a výstupu z neho, ktoré podľa názoru Komisie presne nezodpovedajú obsahu nariadenia o demarkačnej línii. Ako Komisia už viackrát uviedla, slobodnému pohybu občanov EÚ a ich rodín cez demarkačnú líniu pripisuje veľký význam. 1.2. Nelegálna migrácia cez demarkačnú líniu a azyl Údaje cyperskej polície za rok 2012 poukazujú na mierny pokles nelegálnej migrácie cez líniu zo severnej časti Cypru do oblastí kontrolovaných vládou. V roku 2011 bolo v oblastiach kontrolovaných vládou zadržaných 1 265 nelegálnych migrantov (v predchádzajúcom roku 1 311)[6]. Priamo do oblastí kontrolovaných vládou vstúpilo 19 nelegálnych migrantov (v predchádzajúcom roku 1) a 13 osôb (v predchádzajúcom roku 18) vstúpilo do týchto oblastí cez východné výsostné územie, v dôsledku čoho dosiahol počet zatknutých nelegálnych migrantov číslo 1 297 osôb (v predchádzajúcom roku 1 330). Cyperská polícia uviedla, že dôvodom môžu byť horšie vyhliadky na zamestnanie v dôsledku hospodárskej krízy na Cypre, ako aj vyšší počet zamestnancov a hliadok v súlade s novým strategickým plánom boja cyperskej polície na boj proti nelegálnej migrácii na roky 2012 – 2015. Väčšinu zadržaných nelegálnych migrantov tvorili občania Sýrie, Iránu a Gruzínska (príloha VI). K zadržaniu nelegálnych migrantov zvyčajne dochádza počas kontrol pozdĺž demarkačnej línie a na letiskách, keď sa nelegálni migranti pokúšajú Cyprus opustiť. Štátni príslušníci tretích krajín žiadajúci o medzinárodnú ochranu sú spravidla identifikovaní na policajných staniciach pri podávaní žiadosti o azyl. Z 1 265 nelegálnych migrantov v Cyperskej republike požiadalo o azyl 542 osôb (42,8%). Počas vykazovaného obdobia sa výrazne zvýšil počet štátnych príslušníkov Sýrie, ktorí požiadali o azyl. Vstupnú trasu, ktorou nelegálni migranti prešli do oblastí kontrolovaných vládou, určila CYPOL na základe rovnakých kritérií ako v predchádzajúcich rokoch, najmä prostredníctvom dokumentov (občiansky preukaz, pas, víza, vstupné alebo výstupné pečiatky v pase vydané Tureckom alebo „víza“ alebo „povolenia na pobyt“ vydané „Tureckou republikou Severný Cyprus“, iné doklady, ako je vodičský preukaz, vyhlásenia migrantov, ale aj ďalšie dôkazy, ako sú chýbajúce doklady totožnosti, turecké bankovky. Väčšina nelegálnych migrantov prichádza do oblastí kontrolovaných vládou z Turecka a zo severnej časti Cypru. Podľa informácií získaných od komunity tureckých Cyperčanov bolo v severnej časti Cypru zadržaných 41 nelegálnych migrantov, spomedzi ktorých 39 pochádzalo zo Sýrie. Celkom 2 072 osobám bol na rôznych vstupných miestach zamietnutý vstup do severnej časti Cypru.[7] Počas sledovaného obdobia bolo zo severnej časti Cypru „vyhostených“ 741 osôb[8]. Medzi Cyperskou republikou a komunitou tureckých Cyperčanov neexistuje priama spolupráca v oblasti polície a otázok prisťahovalectva. Zástupcovia oboch strán sa však pravidelne stretávajú v rámci Technického výboru pre trestné činy a trestné záležitosti, v ktorom sú zástupcovia oboch komunít a ktorý pôsobí pod záštitou OSN.[9] Ako rozšírenie tohto výboru vytvorili obidve komunity okrem iného aj mechanizmus na zdieľanie informácií a pre spoločné iniciatívy s názvom „Joint Communications Room“ (Spoločné komunikačné stredisko), v ktorom sú trvale prítomní príslušníci policajných síl misie UNFICYP, a ktoré je v prevádzke šesť dní v týždni. Obidve strany preukázali vôľu prostredníctvom týchto mechanizmov rozšíriť komunikáciu medzi svojimi policajnými zložkami, spolupracovať a vzájomne si poskytovať pomoc prostredníctvom výmeny informácií o prípadoch zahŕňajúcich únosy, zadržaných osobách, nelegálnych drogách a o ukradnutom majetku.[10] Cyperská polícia označila spoluprácu s ostatnými príslušnými štátnymi orgánmi a so správou východného výsostného územia za veľmi dobrú. Východné výsostné územie (ESBA) Celkovo sa počet nelegálnych migrantov, ktorí pricestovali cez východné výsostné územie, vo vykazovanom období znížil. Pracovníci správy výsostného územia uvádzajú, že spolupráca medzi Cyperskou republikou a colným a prisťahovaleckým oddelením správy výsostného územia je v tejto oblasti aj naďalej vynikajúca. Počas vykazovaného obdobia nebol povolený prechod 1 014 osobám, ktorých väčšinu tvorili tureckí občania žijúci v severnej časti Cypru. Ostatnými cudzincami boli turisti z Iránu, Ruska a Izraela, ktorí prišli cez severnú časť Cypru. Tieto osoby boli nasmerované na hraničný priechod „Agios Dhometios“ v Nikózii, aby splnili požiadavky Cyperskej republiky na vstup na jej územie[11]. Na východnom výsostnom území bolo zadržaných spolu 13 nelegálnych migrantov[12], z ktorých 5 vstúpilo na územia kontrolované vládou legálne, ale zostalo na nich aj po skončení platnosti víza. Zvyšných 8 osôb vstúpilo na ostrov v severnej časti Cypru a nelegálne prekročilo líniu. Na východnom výsostnom území boli zadržaní aj piati prevádzači[13]. V rámci boja s nelegálnym prisťahovalectvom polícia výsostného územia vykonáva mimo miest prechodu nepravidelné hliadky na základe vyhodnotenia príslušného rizika a s využitím spravodajských informácií. Tieto hliadky sú dopĺňané hliadkami colných a vojenských útvarov výsostného územia. Osobitne ťažké je kontrolovať niekoľko „nepovolených miest prechodu“ v obci alebo v blízkosti obce Pergamos (ktorá sa čiastočne nachádza na území pod správou výsostného územia a čiastočne v severnej časti Cypru), ktoré miestni obyvatelia a poľnohospodári stále používajú. Ako bolo uvedené v predchádzajúcej správe o demarkačnej línii, tieto „nepovolené miesta prechodu“ sú stále zdrojom obáv a tento problém by sa mal bezodkladne riešiť. Komisia vzniesla otázku „nepovolených miest prechodu“ na stretnutí s orgánmi východného výsostného územia, pričom ich vyzvala k nájdeniu vhodného riešenia v súlade s článkom 5 ods. 2 protokolu č. 3 Aktu o podmienkach pristúpenia z roku 2003.[14] Orgány východného výsostného územia uviedli, že sa usilujú tento problém rôznymi spôsobmi vyriešiť. 2. PREPRAVA TOVARU CEZ DEMARKAČNÚ LÍNIU 2.1. Hodnota obchodu Podľa článku 8 nariadenia Komisie (ES) č. 1480/2004[15] Turecko-cyperská obchodná komora (ďalej len „TCOK“) a úrady Cyperskej republiky oznamovali každý mesiac informácie o druhu, objeme a hodnote tovaru, ku ktorému vydali sprievodné doklady. Obe uvedené správy sa týkali tovaru, ktorý prešiel do oblastí kontrolovaných vládou cez miesta priechodu Pergamos a Strovilia, ktoré sú pod správou výsostného územia. Podľa správ TCOK predstavovala celková hodnota tovaru, ku ktorému počas roka 2012 vydala sprievodné doklady, sumu 9 584 410 EUR, zatiaľ čo hodnota tovaru, s ktorým sa skutočne obchodovalo, bola 8 945 347 EUR.[16] Objem obchodnej výmeny cez demarkačnú líniu bol v roku 2012 trikrát nižší než v roku 2011. Tento značný pokles vyplýva zo skutočnosti, že predaj elektrickej energie zo severnej časti Cypru do oblastí kontrolovaných vládou, ktorý bol dôsledkom výnimočných okolností, bol v marci 2012 ukončený. Predaj elektrickej energie za rok 2012 predstavoval 4 748 881 EUR (53 % obchodu). Hoci predaj elektrickej energie oproti roku 2011 dosahoval nižšie hodnoty, ovplyvnil obchod cez demarkačnú líniu v roku 2012. Mimo predaja elektrickej energie podľa správ TCOK predstavovala celková hodnota tovaru, ku ktorému vydala sprievodné doklady, sumu 4 835 528 EUR, zatiaľ čo hodnota tovaru, s ktorým sa skutočne obchodovalo, bola 4 196 465 EUR. Tieto čísla poukazujú na výrazný pokles objemu pravidelného obchodu cez demarkačnú líniu o 22 % oproti roku 2011. Podľa správ poskytnutých orgánmi Cyperskej republiky sa celková obchodná hodnota tovaru vrátane elektrickej energie, ktorý prešiel cez líniu, znížila o 303 % na 8 788 890 EUR. Celková obchodná hodnota tovaru (neberúc do úvahy predaj elektrickej energie), ktorý prekročil demarkačnú líniu, výrazne klesla o 17 % z 4 827 454 EUR v roku 2011 na 4 040 018 EUR. Je tomu tak najmä z dôvodu poklesu obchodu s medeným šrotom, stavebným materiálom a čerstvými rybami, ktorý možno vysvetliť hospodárskou krízou (prerušenie výstavby a zatváranie reštaurácií). Celkový pokles obchodu by takisto mohol poukazovať na zníženie vzájomnej hospodárskej závislosti medzi oboma komunitami. Hoci to nepatrí do pôsobnosti nariadenia o demarkačnej línii, treba uviesť, že podľa údajov Cyperskej obchodnej a priemyselnej komory sa obchod z oblasti kontrolovanej vládou do severnej časti Cypru znížil približne o 50 %, z 2 272 493 EUR v roku 2011 na 1 014 067 EUR v roku 2012. V roku 2011 bol obchod z oblastí kontrolovaných vládou do severnej časti Cypru nezvyčajne vysoký hlavne z dôvodu nákupu elektrického vybavenia ako súčasti projektu financovaného EÚ. Obchod z oblastí kontrolovaných vládou do severnej časti Cypru teda predstavuje 11,3 % obchodu v opačnom smere (7,85 % v roku 2011). Avšak pri zohľadnení obchodu cez demarkačnú líniu bez predaja elektrickej energie predstavuje obchod z oblastí kontrolovaných vládou do severnej časti Cypru 24 % obchodu v opačnom smere (46 % v roku 2011). Komunita tureckých Cyperčanov aj naďalej uplatňuje obchodný systém, ktorý v zásade „odzrkadľuje“ obmedzenia uvedené v nariadení o demarkačnej línii. Tento obchodný režim sa nie vždy dôsledne dodržiava, čo bráni vytvoreniu udržateľných obchodných vzťahov. Tureckí Cyperčania otvorene uvádzajú, že hlavným dôvodom je ochrana miestnych podnikov. 2.2. Druh tovaru V roku 2012 sa okrem elektrickej energie najviac obchodovalo s umelohmotnými výrobkami, ďalej so stavebným materiálom a tovarom z kameňa a čerstvými rybami.[17] Počas vykazovaného obdobia sa začalo obchodovať s novými produktmi, ako sú plody mučenky, zeler, cvikla a káble z optických vlákien, tie však mali na obchod len veľmi obmedzený vplyv.[18] Počas tohto vykazovaného obdobia sa všetok obchod cez demarkačnú líniu uskutočnil len na ostrove a nebol zaevidovaný žiaden vývoz do iného členského štátu EÚ alebo tretích krajín. 2.3. Nezrovnalosti Počas vykazovaného obdobia sa nevyskytli prípady nezrovnalostí. 2.4. Prekážky a ťažkosti spojené s pohybom tovaru Prekážky obchodu cez demarkačnú líniu naďalej pretrvávajú a odráža sa to aj v 22 % znížení obchodu. Ako sa uvádza v predchádzajúcich správach, doteraz sa uspokojivo nevyriešil problém turecko-cyperských nákladných vozidiel, ktoré vstupujú do oblastí kontrolovaných vládou. Komisia zastáva názor, že uľahčením premávky turecko-cyperských úžitkových vozidiel by sa prispelo k hospodárskemu rozvoju komunity tureckých Cyperčanov. Útvary Komisie začali začiatkom roku 2012 technické rokovania s príslušnými orgánmi Cyperskej republiky s cieľom riešiť tento problém a hľadať vhodné opatrenia na riešenie otázok spojených s bezpečnosťou na cestách. Napriek konkrétnym návrhom Komisie týkajúcim sa uplatňovania primeranejších prostriedkov na riešenie problémov bezpečnosti na cestách, ako sú cestné kontroly, nedošlo k žiadnemu pokroku. Z tohto dôvodu nemôže demarkačnú líniu prekročiť žiadne turecko-cyperské úžitkové vozidlo nad 7,5 tony, pokiaľ nemá doklady vydané Cyperskou republikou. Orgány Cyperskej republiky Komisiu informovali o tom, že zaviedli opatrenia, vďaka ktorým tureckí Cyperčania budú môcť jednoduchšie získavať osvedčenia o technickej spôsobilosti a vodičské preukazy vodičov z povolania. V auguste 2012 bola Komisia informovaná o tom, že je na priechode zablokovaná zásielka 180 ton zemiakov na účel ďalšej kontroly pesticídov zo strany Cyperskej republiky, ktorá chcela zemiaky umiestniť do karantény napriek faktu, že zásielka mala povinné európske fytosanitárne certifikáty od nezávislého experta. Potom, ako sa do veci zapojil expert EÚ, Komisia a Turecko-cyperská obchodná komora, sa problém vyriešil. Podobne ako v roku 2011, aj v roku 2012 vzniklo niekoľko problémov týkajúcich sa potravín, a to hlavne spracovaných potravín. Orgány Cyperskej republiky nepovoľujú prevážanie spracovaných výrobkov z dôvodu obáv vyjadrených zdravotnými zložkami v súvislosti s ich výrobným procesom v severnej časti Cypru. Komisia informovala orgány Cyperskej republiky o tom, že síce môžu odoberať vzorky výrobkov na ďalšie analýzy, nemali by však brániť prevážaniu všetkých spracovaných potravín cez líniu. K dnešnému dátumu stále nie je povolené prevážať spracované potraviny. Ako v predchádzajúcich rokoch obchodníci z radov tureckých Cyperčanov naďalej hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, ktoré obmedzujú obchod. Tieto ťažkosti pravdepodobne odrážajú rozšírenú nechuť gréckych Cyperčanov kupovať výrobky s označeným turecko-cyperského pôvodu. Tento systém predstavuje psychologickú prekážku obchodu. Okrem toho sa spomenulo, že ak chcú obchodníci z oboch komunít začať obchodovať s druhou komunitou, čelia mnohým administratívnym prekážkam. Hospodárske subjekty z oboch strán musia mať možnosť slobodne nadväzovať obchodné vzťahy na základe svojich obchodných požiadaviek bez toho, aby čelili akémukoľvek tlaku. 2.5. Pašovanie tovaru Pašovanie tovaru cez demarkačnú líniu sa v roku 2012 udržalo na rovnakej úrovni ako v roku 2011 a orgány Cyperskej republiky zhabali tovar v 1 305 prípadoch (v predchádzajúcom roku 1 538 prípadov). Orgány východného výsostného územia na oficiálnych priechodoch Pergamos a Strovilia zhabali tovar v 218 prípadoch. Pašovanie tovaru cez demarkačnú líniu je však naďalej rozšírené vzhľadom na geografický profil línie, ktorý umožňuje praktizovať nezákonnú činnosť po celej dĺžke. V oblastiach susediacich s líniou prebiehajú kontrolné akcie zamerané na riešenie určitých, spravidla sezónnych problémov, ako je pašovanie zveriny, resp. voľne žijúcich vtákov alebo zábavnej pyrotechniky (a to aj cez východné výsostné územie) do oblastí kontrolovaných vládou. Medzi zabavené položky patria hlavne cigarety, tabak, produkty živočíšneho pôvodu a mliečne výrobky ako aj falšované kabelky a textílie. V roku 2010 konali obvodné súdy vo veci deviatich trestných činov pašovania, v roku 2011 a 2012 neboli žiadne takého konania. Vo väčšine nahlásených prípadov sa namiesto súdneho konania uložila administratívna sankcia. Väčšina tovaru sa našla na povolených priechodoch, ale aj v okolí obce Pyla, základní výsostného územia, obce Potamia a v nárazníkovej zóne pri obci Zodia. Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sleduje a zaznamenáva množstvá stavebného materiálu, rýb, cigariet atď. Správa východného výsostného územia zaznamenala výrazný nárast množstva ručne šúľaného tabaku, ktoré pravdepodobne prekračuje dopyt. ESBA uviedla, že má v úmysle diskutovať o tejto otázke s komunitou tureckých Cyperčanov v obci Pyla. 2.6. Zjednodušenie podmienok obchodovania Komisia aj naďalej hľadá možnosti podporenia obchodu cez demarkačnú líniu. V roku 2011 bola na základe rozhodnutia Komisie zrušená povinnosť pestovať zemiaky, s ktorými sa obchoduje cez demarkačnú líniu, výhradne z certifikovaných sadbových zemiakov. V roku 2012 sa so zemiakmi, ktoré sa nevypestovali priamo z certifikovaných sadbových zemiakov, vôbec neobchodovalo a obchod s prvou zásielkou sa uskutočnil začiatkom roku 2013. Turecko-cyperská obchodná komora vyjadrila aj všeobecný záujem o zakázanie obchodu so živými zvieratami a so živočíšnymi produktmi v rozsahu, v ktorom tieto produkty zodpovedajú pravidlám a predpisom EÚ. Turecko-cyperská obchodná komora by mala predovšetkým záujem o rýchle začatie obchodu s chovnými rybami a srvátkou určenou na inú než ľudskú konzumáciu. Komisia sa momentálne týmito žiadosťami zaoberá. Cyperská republika opakovane vyjadrila vôľu preskúmať možnosť rozšírenia zoznamu tovaru, ktorý sa môže prepravovať cez oblasti kontrolované vládou. Komisia Cyperskej republike naďalej pripomínala svoje obavy týkajúce sa pohybu tovaru z vládou kontrolovaných oblastí cez severnú časť Cypru naspäť do vládou kontrolovaných oblastí cez priechod Limnitis. Keďže nariadenie o demarkačnej línii predstavuje jediný právny nástroj upravujúci všetok pohyb tovaru a osôb cez líniu, Komisia pripraví zmenu nariadenia, aby sa táto prax zosúladila s právom EÚ. Po prínosnej konzultácii so všetkými zainteresovanými stranami je teraz táto otázka takmer vyriešená vďaka predloženiu uvedeného návrhu. [Tento návrh bol predložený 13. mája 2013]. 3. ZÁVERY Ako bolo uvedené v predchádzajúcich správach, kontrola demarkačnej línie na povolených miestach prechodu je uspokojivá. Zdá sa, že počet zatknutých nelegálnych prisťahovalcov počas vykazovaného obdobia potvrdzuje zostupný trend, avšak nelegálne prekračovanie línie štátnymi príslušníkmi tretích krajín je aj naďalej zdrojom obáv. Komisia odhaduje, že ďalšie posilnenie dozoru Cyperskej republiky a správy východného výsostného územia nad líniou medzi miestami priechodu by významne prispelo k vyriešeniu problému nelegálnej migrácie a pašovania. Komisia takisto vyzýva správu ESBA, aby našla vhodné riešenie problému „nepovolených“ priechodov. Komisia s obavami zaznamenala niekoľko incidentov, ktoré vznikli na priechodoch začiatkom roka 2012. Útvary Komisie preto budú naďalej spolupracovať s orgánmi Cyperskej republiky pri všetkých otázkach v súvislosti so zmenou politiky. Objem obchodnej výmeny cez demarkačnú líniu bol v roku 2012 trikrát nižší než v roku 2011. Tento prudký pokles vyplýva zo skutočnosti, že predaj elektrickej energie zo severnej časti Cypru do oblastí kontrolovaných vládou, ktorý bol schválený v júli 2011, bol v marci 2012 ukončený. Pri odpočítaní predaja elektrickej energie klesol pravidelný obchod cez demarkačnú líniu výrazným spôsobom, a to už po štvrtýkrát za sebou od nadobudnutia účinnosti nariadenia o demarkačnej línii v roku 2004 (pokles o 17 % zo 4 827 454 EUR v roku 2011 na 4 040 018 EUR), čo bolo čiastočne spôsobené hospodárskou recesiou. Okrem elektrickej energie sa najviac obchodovalo s umelohmotnými výrobkami, stavebným materiálom, výrobkami z kameňa a čerstvými rybami. Celková škála obchodovania cez demarkačnú líniu zostáva naďalej obmedzená, čiastočne v dôsledku obmedzeného rozsahu pôsobnosti samotného nariadenia. Určité prekážky obchodu sa počas vykazovaného obdobia vyskytovali aj naďalej. Úžitkové vozidlá z tureckej časti Cypru, najmä nákladné vozidlá nad 7,5 tony a autobusy, môžu po celom ostrove voľne jazdiť, iba ak boli vodičské preukazy a osvedčenia získané v oblastiach kontrolovaných vládou. Útvary Komisie s príslušnými oddeleniami vlády Cyperskej republiky viedli konzultácie s cieľom nájsť vhodné riešenie tohto problému. V tejto fáze sa však nedá zaznamenať žiaden pokrok. K žiadnemu ďalšiemu pokroku nedošlo ani so zreteľom na ostatné problémy opísané v bode 2.4. Zdá sa, že hoci sa pašovanie tovaru cez líniu obmedzilo, aj naďalej zostáva častým javom. Pohyb tovaru z oblastí kontrolovaných vládou cez priechod Limnitis do severnej časti Cypru a naspäť nie je v súlade s právom EÚ a vyžaduje si úpravu prostredníctvom zmeny nariadenia o demarkačnej línii. Prijímanie tejto úpravy prebieha. Celkovo nariadenie o demarkačnej línii naďalej poskytuje funkčný základ umožňujúci pohyb osôb a tovarov do a z oblastí kontrolovaných vládou Cyperskej republiky. Komisia je však znepokojená znižovaním počtu prekročení línie osobami a o klesanie objemu obchodu, ktorý súvisí s hospodárskou krízou, ale mohol by tiež naznačovať zmenšovanie vzájomnej hospodárskej závislosti medzi oboma komunitami. Za týchto okolností sa Komisia spolieha na efektívnu spoluprácu Cyperskej republiky s cieľom zaistiť účinné uplatňovanie nariadenia Rady (ES) č. 866/2004. Komisia bude naďalej monitorovať uplatňovanie tohto nariadenia. [1] Ú. v. EÚ L 161, 30.4.2004, s. 128. Nariadenie naposledy zmenené a doplnené nariadením Rady (ES) č. 587/2008 (Ú. v. EÚ L 163, 24.6.2008, s. 1) – známe ako „nariadenie o demarkačnej línii“. [2] Pozri odôvodnenie 3 nariadenia o demarkačnej línii. [3] Orgány Cyperskej republiky neuchovávajú záznamy o návrate gréckych Cyperčanov do oblastí kontrolovaných vládou ani o návrate tureckých Cyperčanov do severnej časti Cypru (pozri prílohu VII). [4] V nariadení o demarkačnej línii nie je uložená povinnosť oznamovať tieto prechody cez líniu. [5] Článok 10 nariadenia o demarkačnej línii. [6] Toto číslo nezahŕňa počet osôb, ktorým nebolo povolené prekročiť demarkačnú líniu, keďže Cyperská republika o nich neuchováva oficiálne štatistiky. Cyperská polícia však odhaduje, že v roku 2012 bol vstup do oblastí kontrolovaných vládou zamietnutý približne 2500 osobám. [7] Turecko: 807, Sýria: 438, Turkménsko: 117, Irak: 83, Pakistan: 69 [8] Turecko: 318, Pakistan: 93, Moldavsko: 71, Turkménsko: 65, Sýria: 46 [9] Tento výbor je jedným zo siedmich špecializovaných výborov, ktoré boli s podporou OSN vytvorené v rámci opatrení na budovanie vzájomnej dôvery medzi obomi komunitami a ktoré sú priamym výsledkom dohody, ktorú 21. mája 2008 dosiahli vedúci predstavitelia oboch cyperských komunít. [10] Správa generálneho tajomníka o operácii Organizácie spojených národov na Cypre, 7. januára 2013. [11] Medzi inými: Turecko: 478, Irán: 40, Rusko: 40, Izrael: 34 [12] Uzbekistan: 3, Irak: 2, India: 2, Irán: 1, Egypt: 1, Moldavsko: 1, Sri Lanka: 1 Čína: 1, Vietnam: 1 [13] Grécki Cyperčania: 4, Irán: 1 [14] Ú. v. EÚ L 236, 23.9.2003, s. 940. [15] Nariadenie Komisie (ES) č. 1480/2004 z 10. augusta 2004, Ú. v. EÚ L 272, 20.8.2004, s. 3. [16] Pozri prílohy I, II a III k tejto správe. [17] Pozri prílohu IV k tejto správe. [18] Nové produkty predstavovali 0,26 % celkového obchodu cez demarkačnú líniu.